PRIJEDLOG:

Na temelju članka 82. stavka 1. Zakona o znanstvenoj djelatnosti i visokom obrazovanju (Narodne novine, broj 123/03, 198/03, 105/04, 174/04, 02/07, 46/07, 45/09, 63/11, 94/13, 139/13, 101/14, 60/15) i članka 29. Statuta Sveučilišta Jurja Dobrile u Puli, Senat Sveučilišta, na svojoj \_\_. sjednici, održanoj \_\_\_\_\_\_\_ donosi sljedeći

## Pravilnik o studiju

**I. OPĆE ODREDBE**

**Predmet normiranja**

Članak 1.

(1) Ovim se Pravilnikom o studiju (dalje u tekstu: Pravilnik), sukladno Zakonu o znanstvenoj djelatnosti i visokom obrazovanju (dalje u tekstu: Zakon) i Statutu Sveučilišta Jurja Dobrile u Puli (dalje u tekstu: Statut) uređuju pravila studiranja, izvođenje nastave, sustav praćenja i vrednovanja, status studenata, prijelazi studenata te druga pitanja vezana za studij na Sveučilištu Jurja Dobrile u Puli (dalje u tekstu: Sveučilište).

(2) Izrazi koji se u ovom Pravilniku koriste za osobe u muškom su rodu, neutralni su i odnose se na muške i ženske osobe, te se ni u kojem smislu ne mogu tumačiti kao osnova za spolnu odnosno rodnu diskriminaciju ili privilegiranje.

**Akademska godina**

Članak 2.

(1) Akademska godina traje od 1. listopada do 30. rujna.

(2) Zimski semestar traje od 1. listopada do kraja veljače, a ljetni od 1. ožujka do 30. rujna.

**Upis u prvu godinu studija**

Članak 3.

(1) Upisi u prvu godinu studija provode se sukladno natječaju za upis. Upisi u više godine studija provode se do 30. rujna.

(2) Prilikom prvog upisa studentu se izdaje studentska isprava. Studentskom se ispravom dokazuje status studenta.

**II. STUDENTI**

**Status studenta**

Članak 4.

(1) Status studenta stječe se upisom na Sveučilište.

(2) Studenti mogu biti redoviti ili izvanredni.

(3) Redoviti su oni studenti koji studiraju prema programu koji se temelji na punoj nastavnoj satnici (puno radno vrijeme). Troškovi studija mogu redovitim studentima biti dijelom ili u cijelosti financirani iz državnog proračuna, sukladno s općem aktom Sveučilišta.

(4) Izvanredni studenti su oni koji obrazovni program pohađaju uz rad ili drugu aktivnost koja traži posebno prilagođene termine i načine izvođenja studija u skladu s izvedbenim planom nastave. Troškove takvog studija u cijelosti ili dijelom snosi sam student, sukladno općem aktu sveučilišta.

(5) Međusobna prava i obveze studenta i Sveučilišta uređuju se ugovorom o studiranju koji se potpisuje prilikom upisa u prvu godinu studija.

**Prava redovitih studenata**

Članak 5.

(1) Pravo na zdravstveno osiguranje, subvencioniranu prehranu, smještaj u studentskom domu te druga prava redovitih studenata stječu se i traju u skladu s posebnim propisima.

**Kategorizirani sportaši**

Članak 6.

(1) Kategoriziranim sportašima koji imaju status redovitog studenta vijeće sastavnice može, na njihov zahtjev, odobriti savladavanje upisanog studija pod posebnim uvjetima, ne ispunjava ishode učenja predviđene izvedbenim planom nastave.

(2) Sastavnice svojim općim aktima mogu odrediti posebne uvjete za kategorizirane sportaše:

a) vrjednovanje statusa kategoriziranih sportaša pri upisu na studij,

b) prilagodbu uvjeta koji se odnose na obvezu prisutnosti na nastavi,

c) prilagodbu obveza za upis u sljedeći semestar ili godinu studija,

d) potrebu određivanja mentora,

e) dodjeljivanje prava produljenog statusa redovitog studenta,

f) ostvarivanje prava na mogućnost mirovanja obveza,

g) izvođenje pojedinih kolegija primjenom sustava učenja na daljinu te

h) prilagodbu termina i načina polaganja kolokvija, pismenih i usmenih ispita i drugih obveza i drugih obveza

**Izrazito uspješni studenti**

Članak 7.

(1) Izrazito uspješnim smatra se student koji je sve ispite položio najmanje s prosječnom ocjenom 4,5 i nije ponavljao godinu.

(2) Izrazito uspješnim studentima može se odobriti završavanje studija u vremenu kraćem od propisanog trajanja studija. Uvjete ubrzanog napredovanja tijekom studija određuje stručno vijeće sastavnice.

(3) Izrazito uspješni studenti mogu na prijedlog stručnih vijeća sastavnice i odlukom rektora istodobno redovito studirati još jedan studij.

**Gost student**

Članak 8.

(1) Gost student je redoviti ili izvanredni student s drugog visokog učilišta u zemlji ili inozemstvu koji upisuje dio studijskog programa na studijima koji se izvode na Sveučilištu, i to na temelju posebnog ugovora s drugim visokim učilištima.

(2) Prava i obveze gosta studenta, način osiguranja troškova njegovog studija i druga pitanja vezana za status gosta studenta uređuju se posebnim ugovorom.

**Trajanje statusa**

Članak 9.

(1) Status studenta traje najviše dvostruko dulje od propisanog vremena trajanja studija.

(2) U vrijeme trajanja studija ne uračunava se vrijeme mirovanja studija.

**Napredovanje kroz studij**

Članak 10.

(1) Student prilikom upisa u prvu godinu studija upisuje ECTS bodove sukladno upisanom studijskom programu.

(2) Student stječe pravo upisa u višu godinu studija ako do roka za upis (30. rujna) uredno izvrši sve obveze predviđene studijskim programom.

(3) Student koji ne ispuni obveze i ne stekne uvjete za upis u višu godinu studija, upisuje godinu studija u koju je bio upisan (ponavljanje godine) tako da upisuje kolegije s više godine studija koji s nepoloženim kolegijima s niže godine studija u zbroju iznose 60 ECTS-a.

(4) Studentu koji ne položi kolegije s niže godine studija (prethodni stavak) do upisa u sljedeću akademsku godinu, prestaje status studenta i gubi pravo studiranja na upisanom studijskom programu.

(5) Tijekom studija student može istu godinu studija upisati najviše dva puta, nakon čega mu prestaje status studenta i gubi pravo studiranja na upisanom studijskom programu.

**Mirovanje**

Članak 11.

(1) Pravo na mirovanje obveza postoji:

- za vrijeme trudnoće,

- za studenticu majku ili studenta oca koji se koriste porodiljnim dopustom do godine dana djetetova života odnosno do kraja akademske godine u kojoj dijete navršava godinu dana,

- za vrijeme bolesti,

- u drugim opravdanim slučajevima prekida studija.

(2) U slučaju spriječenosti u ispunjavanju studentskih obveza zbog bolesti za koju liječnik školske medicine (sveučilišni liječnik) utvrdi da je takve prirode da predstavlja opravdani razlog za mirovanje studentskih obveza studentu će se odobriti mirovanje obveza za akademsku godinu.

(3) U drugim opravdanim slučajevima na molbu studenta čelnik sastavnice može odobriti mirovanje obveza.

(4) Student koji traži odobrenje mirovanja obveza je podnijeti pisanu molbu s obrazloženjem te pripadajućom (vjerodostojnom) dokumentacijom službi nadležnoj za studentska pitanje. Pod vjerodostojnom dokumentacijom smatra se potvrda o nemogućnosti ispunjavanja studentskih obveza izdana od ovlaštene ustanove ili ovlaštenog sveučilišnog liječnika. Molba se mora podnijeti u roku od 30 dana od dana saznanja za okolnosti temeljem kojih se traži mirovanje odnosno u najkraćem mogućem roku, a čelnik sastavnice dužan je donijeti odluku o molbi u roku od 15 dana od dana podnošenja molbe.

(5) Za vrijeme mirovanja obveza student može polagati ispite, ako je za polaganje tih ispita ispunio uvjete, ali ne može upisivati nove obveze. Vrijeme mirovanja ne računa se u vrijeme trajanja studija.

**Nastavak studija**

Članak 12.

(1) Student može ponovno upisati ranije prekinuti studij (nastavak studija).

(2) Student iz prethodnog stavka upisuje nastavak studija prema važećem studijskom programu za akademsku godinu u kojoj upisuje nastavak uz mogućnost priznavanja položenih ispita.

(3) Molba za nastavak studija podnosi se do najkasnije 15. rujna za sljedeću akademsku godinu.

(4) Sastavnica propisuje uvjete za nastavak studija.

(5) Odluku o molbi studenta donosi čelnik sastavnice.

**Prijelazi studenata**

Članak 13.

(1) Prijelaz na drugi srodni studij iste razine moguć je unutar sastavnice, Sveučilišta ili s nekog drugog sveučilišta na Sveučilište u skladu s općim aktom sastavnice.

(2) Prijelaz studenta obavlja se na temelju rješenja sastavnice o priznavanju ostvarenih ECTS bodova. ECTS koordinator sastavnice daje mišljenje o priznavanju ECTS bodova.

(3) Student koji studira na sveučilištu izvan Republike Hrvatske stječe pravo prijelaza na sastavnicu Sveučilišta po postupku utvrđenom zakonom uz uvjete koje odredi sastavnica.

(4) Zbroj prijelaznika i vlastitih studenata ne može biti veći od kapaciteta sastavnice.

**Razdoblje za prijelaz i rokovi**

Članak 14.

(1) Sastavnica određuje u kojem je razdoblju studija moguć prijelaz, s time da prijelaz nije moguć tijekom akademske godine u kojoj je student prvi put upisao studij.

(2) Sastavnica propisuje uvjete za prijelaz (npr. broj stečenih ECTS bodova, prosjek ocjena položenih kolegija, poznavanje hrvatskog jezika, položene ispite iz određenih kolegija, ukupno vrijeme studiranja itd.).

(3) Iznimno se može odobriti prijelaz studentima koji ne zadovoljavaju opće uvjete ako je prijelaz potreban zbog teže bolesti, preseljenja obitelji, obveze treninga kategoriziranih sportaša ili nekog drugog opravdanog razloga.

(4) Prijelaz se ne odobrava studentima kojima je izrečena stegovna mjera.

**Zamolba za prijelaz**

Članak 15.

(1) Zamolba za prijelaz predaje se najkasnije do 15. rujna za upis u narednu akademsku godinu.

(2) Uz obrazloženu molbu student je dužan priložiti dokumentaciju koju propiše sastavnica.

**Odluka o prijelazu**

Članak 16.

(1) Odluku o prijelazu donosi nadležno tijelo sastavnice na kojoj student želi nastaviti studij.

(2) Sastavnica odlučuje na koji će se način ocjene i ostvareni ECTS bodovi na matičnoj instituciji ubrajati u ukupni zbroj bodova potreban za stjecanje akademskog naziva na sastavnici.

(3) Ako neki kolegij položen na matičnoj instituciji po svom sadržaju i opsegu približno odgovara kolegiju iz studijskog programa sastavnice, nadležno tijelo sastavnice u dogovoru s predmetnim nastavnikom može priznati kolegij u cjelini ili odrediti razlikovne obveze prijelaznika.

**Upis prijelaznika**

Članak 17.

(1) Student prijelaznik mora se upisati do završetka upisnog roka odnosno u roku osam dana nakon primitka rješenja o prijelazu.

(2) Student prijelaznik upisuje se pod jednakim uvjetima kao i studenti sastavnice na koju prelazi.

**Prestanak statusa studenta**

Članak 18.

Status studenta prestaje:

1. kad dvije akademske godine uzastopno ne ostvari uvjet za upis u višu godinu studija,
2. kad u dvije uzastopne akademske godine ne položi isti kolegij,
3. protekom roka iz st. 1. članka 9. ovog Pravilnika,
4. završetkom studija,
5. ispisom sa Sveučilišta, danom ispisa,
6. kad student ne upiše sljedeću akademsku godinu u propisanom roku (do 30.9.),
7. ako se isključi sa studija iz razloga utvrđenih drugim općim aktima Sveučilišta.

**Ispis sa Sveučilišta**

Članak 19.

(1) Student ima pravo ispisati se sa Sveučilišta na temelju pisanog zahtjeva koji podnosi službi nadležnoj za studentska pitanja. O ispisu studenta čelnik sastavnice donosi rješenje.

(2) O provedenom ispisu unosi se posebna zabilješka ovjerena pečatom, na poleđinu svjedodžbe o maturi i u studentsku ispravu studenta koji se ispisuje sa Sveučilišta.

**III. STUDIJI**

**Izvedba studijskih programa**

Članak 20.

(1) Sveučilište ustrojava i izvodi preddiplomske sveučilišne, diplomske sveučilišne i integrirane preddiplomske i diplomske sveučilišne studije te poslijediplomske sveučilišne studije i poslijediplomske specijalističke studije.

(2) Sveučilište može organizirati i izvoditi i stručne studije u skladu sa Zakonom.

**Studijski program i njegove izmjene**

Članak 21.

(1) Studiji se ustrojavaju prema studijskom programu koji donosi Senat Sveučilišta.

(2) Sadržaj studijskog programa utvrđuje se zakonom i pravilnikom.

(3) Postupak izmjena i dopuna studijskog programa reguliran je posebnim pravilnikom.

**Izvedbeni plan nastave**

Članak 22.

(1) Studij se izvodi prema izvedbenom planu nastave (u daljnjem tekstu: IPN) koji svake akademske godine u skladu sa Zakonom o znanstvenoj djelatnosti i visokom obrazovanju (dalje: Zakon) i ovim pravilnikom donosi Senat. Primjer sadržaja IPN-a sastavni je dio ovog Pravilnika.

(2) IPN obvezno se objavljuje na mrežnim stranicama Sveučilišta prije početka nastave u odnosnoj akademskoj godini, uključujući sažetke predavanja i drugih oblika nastave kao i tekst samih predavanja te drugih oblika nastave u iznimnim slučajevima nedostupnosti odgovarajuće literature.

(3) IPN donosi Senat najkasnije do 31. svibnja.

(4) Nastavnik je obvezan na prvom satu nastave IPN predstaviti studentima.

**Organizacija nastave**

Članak 23.

(1) Nastava se izvodi po semestrima u skladu sa studijskim programom.

(2) Nastava se može izvoditi i u virtualnom okruženju za učenje i poučavanje (e-učenje).

(3) Nastavnik dnevno evidentira održanu nastavu te izvješće predaje na kraju semestra nadležnoj osobi.

(4) Evidencija iz prethodnog stavka predaje se u ispisanom obliku.

(5) Upisom pojedinog kolegija student preuzima sve obveze predviđene IPN.

**Akademski kalendar**

Članak 24.

(1) Akademski kalendar donosi Senat do 31. svibnja i objavljuje ga na mrežnim stranicama Sveučilišta. Akademski kalendar sadržava okvirne odrednice početka i završetka nastavne godine, termine održavanja nastave, ispita, državnih i sveučilišnih blagdana, sukladno IPN-u.

(2) Na temelju akademskog kalendara vijeće sastavnice donosi raspored nastave i objavljuje ga na mrežnim stranicama sastavnice najmanje 10 dana prije početka akademske godine, a raspored ispita tijekom listopada.

(3) Student izborne kolegije može mijenjati prva dva tjedna nastave.

**Oblici nastave**

Članak 25.

(1) Nastava se izvodi u obliku predavanja, seminara, vježbi, terenske prakse/nastave, konzultativne nastave, stručno-pedagoške prakse i u drugim oblicima.

(2) Svi oblici nastave izvode se sukladno studijskom programu i IPN-u.

Članak 26.

(1) Studenti se na predavanjima upoznaju sa sadržajem kolegija studijskog programa.

(2) Seminar je oblik nastave koji se obavlja radi temeljitijeg upoznavanja studenata sa sadržajem kolegija, radi obrade odabranih problema iz IPN kolegija i radi uvođenja studenata u znanstveni rad.

(3) Vježbe se izvode radi stjecanja praktičnih znanja i vještina. Mogu se održavati i izvan Sveučilišta u skladu s ugovorima koje Sveučilište sklopi s drugim institucijama.

(4) Terenska praksa/nastava i stručno-pedagoška praksa uvodi studente u praktičan rad iz pojedinih nastavnih područja, a izvodi se u okviru pojedinih kolegija ili kao zasebni kolegij sukladno studijskom programu. Izvodi se izvan Sveučilišta, a način izvođenja definira svaka sastavnica. Rad na terenskoj praksi i stručno-pedagoška praksa odvija se po uputama predmetnog nastavnika i ovlaštenog mentora.

(5) Svrha je konzultacija da se studentima omogući razjašnjavanje bilo čega vezano za kolegij. Konzultacije održavaju svi nastavnici i suradnici koji sudjeluju u izvođenju nastave. Broj sati konzultacija tjedno određuje vijeće sastavnice i objavljuje se na mrežnim stranicama i na vratima kabineta.

**Ispiti**

Članak 27.

Način polaganja ispita utvrđuje se IPN-om. Ispit se polaže kod nastavnika koji su određeni IPN-om. U slučaju dulje spriječenosti predmetnoga nastavnika, vijeće sastavnice može održavanje ispita povjeriti drugom nastavniku iste ili srodne struke ili nastavničkom povjerenstvu.

**Ispitni rokovi**

Članak 28.

(1) Ispiti se održavaju u redovitim i izvanrednim ispitnim rokovima, a termine utvrđuje vijeće sastavnice te čine sastavni dio IPN-a.

(2) Redoviti ispitni rokovi su:

 - zimski ispitni rok

 - ljetni ispitni rok

 - jesenski ispitni rok

(3) U svakom redovitom ispitnom roku za svaki kolegij postoje najmanje dva ispitna termina.

(4) U svakom semestru mora se predvidjeti najmanje po jedan izvanredni rok.

(5) Vrijeme i mjesto polaganja ispita određuje nastavnik pred kojim se ispit polaže.

(6) O dodatnom ispitnom roku koji slijedi poslije zadnjega ispitnog roka u rujnu odlučuju, u dogovoru s rektorom i prorektorom nadležnim za nastavu i studente, čelnici sastavnica.

**Prijava ispita**

Članak 29.

(1) Student ispit prijavljuje najkasnije tri radna dana prije održavanja ispita.

(2) Student prijavljuje ispit putem Studomata.

**Odjava ispita**

Članak 30.

(1) Student ima pravo odjaviti ispit najkasnije 24 sata prije održavanja ispita.

(2) Student odjavljuje ispit putem Studomata.

(3) Ako student nije pristupio polaganju ispita, a nije odjavio ispit sukladno stavku 1. i 2. ovog članka prijavljeni mu se ispit uračunava u ukupan broj mogućih izlazaka na ispit iz istog kolegija, sukladno članku 34. ovog Pravilnika, te se u ispitnu listu upisuje "0".

(4) Predmetni nastavnik može obavijestiti nadležnu studentsku službu da je student pravodobno odjavio ispit ako mu student najkasnije u roku od 24 sata od održavanja ispita opravda svoj izostanak i dostavi za to odgovarajuću dokumentaciju.

**Rezultati ispita**

Članak 31.

(1) Nastavnik je dužan objaviti rezultate pismenih ispita koristeći JMBAG studenta najkasnije u roku od pet radnih dana od dana održavanja ispita.

(2) Na zahtjev studenta nastavnik mu je dužan dati na uvid ocijenjeni pisani ispit.

(3) Usmeni i praktični dio ispita je javan i polaže se u nazočnosti barem još jedne osobe. Nastavnik je obvezan osigurati javnost na usmenom dijelu ispita. U slučaju da nije osigurao javnost, student ima pravo odbiti polaganje usmenog dijela ispita dok mu se javnost ne osigura.

(4) Nastavnik je dužan priopćiti studentu rezultat usmenog ispita odmah nakon održanog ispita te upisati ocjenu isključivo nakon pristanka ocijenjenog studenta.

**Čuvanje ispita**

Članak 32.

Nastavnik je dužan čuvati testove, odnosno pismene zadaće s ispita, najmanje godinu dana od kraja akademske godine u kojoj se ispit polagao.

**Ispitna lista**

Članak 33.

(1) Evidencija o održanim ispitima vodi se u ISVU sustavu.

(2) O ispitima se vodi ispitna lista za svaki kolegij posebno.

(3) Prolazna ocjena iz kolegija unosi se u odgovarajuću ispravu.

**Nastavničko povjerenstvo za polaganje ispita**

Članak 34.

(1) Ispit iz istog kolegija može se polagati najviše osam puta. Osmi put ispit se polaže pred nastavničkim povjerenstvom koje imenuje čelnik sastavnice iz reda nastavnika.

(2) Nastavničko povjerenstvo sastoji se od predsjednika i dva člana. Predmetni nastavnik kod kojega je student bezuspješno polagao ispit ne može biti predsjednikom povjerenstva.

(3) Ako se ispit polaže pisano i usmeno, a student osmi put polaže ispit iz istog kolegija, nastavničko povjerenstvo zajedno ocjenjuje pisani rad pristupnika i student, bez obzira na uspjeh, ima pravo pristupiti usmenom ispitu.

(4) Nastavničko povjerenstvo odlučuje većinom glasova.

(5) Nastavničko povjerenstvo vodi zapisnik o tijeku ispita.

(6) Odluka nastavničkog povjerenstva je konačna.

(7) Ako student niti osmi put ne položi ispit, gubi pravo studiranja na upisanom studijskom programu.

**Obveze kolegija**

Članak 35.

(1) Student koji ne ispuni obveze iz kolegija u akademskoj godini u kojoj je upisao taj kolegij, dužan ih je ispuniti po IPN-u kolegija važećem za onu akademsku godinu u kojoj ih podmiruje.

(2) IPN-om se ne može predvidjeti da neuspješno polaganje kolokvija ili slične provjere znanja mogu biti uvjet za izlazak na ispit i polaganje ispita.

**Ocjenjivanje**

Članak 36.

(1) Rad studenata na kolegiju prati se, vrednuje i ocjenjuje tijekom nastave, odnosno tijekom nastave i na ispitu, sukladno studijskom programu i IPN-u kolegija.

(2) Postupak ocjenjivanja kao i nužni uvjeti koje student mora ispuniti da bi stekao pravo na ocjenu navode se u IPN-ovima dotičnih kolegija koji moraju biti prihvaćeni na katedri ili odsjecima te potvrđeni na vijećima sastavnice i objavljeni na mrežnoj stranici Sveučilišta. Propisani oblika IPN-a sastavni je dio ovoga Pravilnika.

(3) Ocjenjivanje studenata temelji se na primjeni Europskog sustava prijenosa bodova (ECTS), nacionalnoga brojčanog sustava ocjenjivanja i postotka uspješnosti.

(4) Prilikom vrednovanja i ocjenjivanja rada studenata s invaliditetom odredbe ovog Pravilnika mogu se prilagoditi posebnim potrebama tih studenta.

**Postotne ocjene**

Članak 37.

(1) Uspjeh studenta za svaki kolegij izražava se ljestvicom ocjenjivanja u postocima od 0 do 100 % pri čemu prolazna ocjena iznosi od 50 % do 100 %.

(2) Praćenje i ocjenjivanje studenata za svaki kolegij obavlja se na jedan od dva sljedeća načina:

* tijekom nastave (100 % udjela u ukupnoj ocjeni) s time da vrednovanje udjela aktivnosti studenata u postotku ocjene dobivene na takav način definira nositelj kolegija IPN-om. U tom slučaju student može dobiti ocjenu na temelju bodova i uvjeta prikupljenih tijekom nastave ili pak može pristupiti ispitu ako želi poboljšati postignutu ocjenu odnosno ispraviti ocjenu za dio gradiva koje nije savladao tijekom nastave, a sve u skladu s ispunjavanjem uvjeta definiranih IPN-om kolegija;
* kombinacijom ocjenjivanja tijekom nastave i ispita s time da vrednovanje udjela aktivnosti studenata u postotku ocjene dobivene na takav način definira nositelj kolegija IPN-om.

(3) Minimalni uvjeti za izlazak na završni ispit propisani su IPN-om.

(4) Ispit može biti pisani, usmeni, praktični ili kombinirani sukladno studijskim programima:

* pisani ispit smije trajati od 30 do 180 min,
* usmeni ispit po kandidatu ne smije trajati duže od 30 min,
* praktični ispit po kandidatu ne smije trajati duže od 70 minuta,
* kombinirani ispit ne smije trajati duže od vremena predviđenog za usmeni, praktični odnosno pisani završni ispit.

**Ocjenjivanje na individualnoj nastavi**

Članak 38**.**

(1) Nositelj kolegija ili mentor kod kolegija s individualnom nastavom obavezan je voditi evidenciju za svakog studenta o postignutom postotku vještina, kompetencija i znanja za svaki segment ocjenjivanja i postotku konačne ocjene te takvu evidenciju na zahtjev studenta pružiti na uvid.

(2) Nositelj kolegija dužan je ocijeniti studenta sukladno postotnoj ljestvici (0 – 100 %) i brojčanom ocjenom sukladno članku 42. ovog Pravilnika.

**Ispitno gradivo**

Članak 39.

Na ispitu se pitanja moraju ograničiti na gradivo unutar literature i nastave, sukladno IPN-u kolegija koji se polaže, a sadržaj i složenost ispita se mora ujednačiti za sve pristupnike ispitu.

**Pravila ponašanja na ispitu**

Članak 40.

(1) Za vrijeme trajanja završnog ispita očekuje se ponašanje sudionika ispita sukladno pravilima ponašanja propisanim Pravilnikom o stegovnoj odgovornosti studenata te k tomu nije dozvoljeno:

* pristupiti izvedbi/prezentaciji praktičnog djela ispita bez konzultacije s mentorom/mentorima,
* pristupiti izvedbi/ prezentaciji praktičnog djela ispita bez odgovarajuće pripreme,
* tijekom praktičnoga završnog ispita ne poštivati pravila struke u izvedbi.

(2) U svim navedenim slučajevima predmetni nastavnik ispit neće ni razmatrati, student pada ispit, a nastavnik prijavljuje slučaj nadležnom tijelu.

**Brojčano ocjenjivanje studenata**

Članak 41.

(1) Brojčano (nacionalna ljestvica) ocjenjivanje studenata obavlja se na temelju konačnog postignuća, odnosno zbroja ocjene ostvarene tijekom nastave ili ocjene tijekom nastave i ocjene na završnom ispitu kako slijedi:

→ 5 – 89 do 100% ocjene,

→ 4 – 76 do 88,9% ocjene,

→ 3 – 63 do 75,9% ocjene,

→ 2 – 50 do 62,9% ocjene.

(2) Za kolegije za koje je studijskim programom utvrđeno da se iskazuju opisnom ocjenom, nastavnik dodjeljuje ocjenu „zadovoljio” studentu koji ostvari 50% i više obaveza sukladno IPN-u.

(3) U studentsku ispravu se unosi uz potpis ispitivača/predmetnog nastavnika/nositelja kolegija, datum polaganja ispita, brojčana ocjena i ECTS bodovi.

**Prigovor na ocjenu**

Članak 42.

(1) Nastavnik mora studentu obrazložiti konačnu ocjenu.

(2) Student koji je negativno ocijenjen na ispitu ima pravo podnijeti prigovor na ocjenu. Prigovor se podnosi čelniku sastavnice u roku od jednog radnog dana nakon priopćenja ocjene. Prigovor mora biti obrazložen.

(3) Ako prigovor ocijeni utemeljenim, čelnik sastavnice će donijeti odluku kojom dopušta ponavljanje ispita, imenuje nastavničko povjerenstvo i određuje vrijeme ponovnog polaganja ispita.

(4) Nastavničko povjerenstvo čine predsjednik i dva člana. Predmetni nastavnik ne smije biti predsjednikom povjerenstva.

**Ponavljanje ispita**

Članak 43.

(1) Ponovni ispit organizira se najkasnije u roku od tri radna dana od dana ocjene utemeljenosti prigovora.

(2) Pismeni ispit ili pismeni dio ispita ne ponavlja se pred povjerenstvom, već ga ono samo ponovno pregledava i ocjenjuje.

(3) Na temelju predloženih ocjena svih članova povjerenstva predsjednik povjerenstva zaključuje konačnu ocjenu i ako je ta ocjena pozitivna, čelnik sastavnice ocjenu upisuje u odgovarajuću ispravu. Zaključna ocjena ne može biti pozitivna ako su dva člana povjerenstva predložila negativnu ocjenu.

(4) Na odluku o ocjeni nastavničkoga povjerenstva ne može se podnijeti prigovor.

**Mobilnost**

Članak 44.

(1) Studenti mogu u skladu sa studijskim programom upisivati pojedine kolegije drugih studijskih programa Sveučilišta.

(2) Svaka sastavnica Sveučilišta prije upisa u akademsku godinu objavljuje popis kolegija uz potrebne ulazne kompetencije koje mogu upisati studenti koji studiraju na drugoj sastavnici.

(3) Broj studenata koji mogu upisati pojedini kolegij ograničen je kapacitetom sastavnice.

(4) Kolegij koji student pohađa na drugoj sastavnici upisuje se u studentsku ispravu. Nositelj kolegija potvrđuje ispunjenje studentovih obveza upisom ECTS bodova i ocjene te svojim potpisom u studentsku ispravu.

(5) Ostvareni ECTS bodovi priznaju se kao da su ostvareni u okviru matičnog studijskog programa, a bodovna vrijednost kolegija odgovara onoj koju taj kolegij ima na studijskom programu u okviru kojeg se izvodi.

**Završetak studija**

Članak 45.

(1) Načini završetka studija propisani su Zakonom i studijskim programima te općim aktima Sveučilišta.

(2) Isprave o završetku studija propisane su Zakonom i drugim općim aktima Sveučilišta.

**Prolaznost na kolegijima**

Članak 46.

(1) Prolaznost studenata po kolegijima se utvrđuje svake akademske godine.

(2) Ako je prolaznost studenata na pojedinom kolegiju manja od 40%, sastavnica je dužna utvrditi razloge i poduzeti adekvatne mjere u cilju povećanja prolaznosti studenta.

(3) O razlozima i poduzetim mjerama sastavnica je dužna obavijestiti rektora Sveučilišta te prorektora za nastavu i studente.

**Troškovi studija**

Članak 47.

(1) Troškovi studija redovitih studenata koji prvi put upisuju prvu godinu studija pokrivaju se sredstvima osiguranim od strane nadležnog ministarstva.

(2) Redoviti student upisuje višu godinu studija bez plaćanja participacije ako ostvari uvjete propisane aktima Sveučilišta i nadležnog ministarstva.

(3) Redoviti student koji ne ostvari uvjete iz stavka 2. ovog članka sudjeluje u pokriću troškova studija plaćanjem participacije u školarini.

(4) Iznos participacije u školarini za akademsku godinu utvrđuje Senat svojom odlukom.

**Kvaliteta studija**

Članak 48.

Praćenje kvalitete studija regulira se aktima Sustava osiguravanja i unaprjeđivanja kvalitete Sveučilišta.

**Stegovna odgovornost**

Članak 49.

Stegovna djela, stegovni postupak i stegovne mjere propisuju se općim aktom Sveučilišta.

**Izrada ključnih dokumenata**

Članak 50.

(1) Izvoditelj studija dužan je radi transparentnosti i razumijevanja obrazovnih programa i sustava studiranja u Europskom visokoobrazovnome prostoru izraditi ključne dokumente:

* kataloge studijskih programa
* dokumente studentske mobilnosti i
* dopunsku ispravu.

(2) Sadržaj dokumenata propisan je Vodičem za korisnike ECTS-a.

**Prijelazne i završne**

Članak 51.

(1) Ovaj Pravilnika stupa na snagu osmog dana od dana objave na mrežnim stranicama Sveučilišta.

(2) Odredbe ovog Pravilnika primjenjuju se na sve studente Sveučilišta.

(3) Stupanjem na snagu ovog Pravilnika prestaje važiti Pravilnik o studiju---------------------------- i Pravilnik o ocjenjivanju -------------------------------------------